חוק השיפוט הצבאי (תיקון מס' 70), התשע"ו-2016 
הצעת חוק ממשלתית, הכנסת ה-20
פורסם: ספר החוקים, חוברת 2560, עמ' 950, 2016-07-05T00:00:00+03:00
חוק השיפוט הצבאי, התשט"ו-1956 קובע כי מותב בית דין צבאי מחוזי, המוסמך לדון חיילים וקצינים עד דרגת רב-סרן, ימנה שלושה או חמישה חברי בית דין, מהם לפחות אחד הוא שופט צבאי שאינו חייב להיות בעל רקע משפטי, ולפחות אחד הוא שופט צבאי בעל רקע משפטי. סעיף 203 לחוק השיפוט הצבאי מהווה חריג לכלל זה, וקבועות בו שורה של עבירות, שבהן מוסמך לדון שופט יחיד, בעל רקע משפטי. סמכותו של הדן היחיד מוגבלת, והעונש המרבי שהוא מוסמך לפסוק הוא שנת מאסר אחת. בתיקון החוק נוספו עבירות נוספות שבהן רשאי יהיה לדון דן יחיד: התנהגות מבישה, התנהגות שאינה הולמת או אי-מילוי הוראה, אם נעברו בנסיבות של החזקת חומר משכר, מכירתו, שימוש בו או הכנסתו למחנה צבאי בניגוד לפקודות הצבא.